[Eugenius Episcopus, servus servorum Dei, dilectis filiis H. Priori sancti Marcelli, ejusque fratribus, salutem et Apostolicam benedictionem. Apostolicæ Sedis auctoritate compellimur justis Religiosorum precibus clementer annuere, et suam eis justitiam conservare. Ideóque vestris justis postulationibus gratum impertientes assensum, Ecclesiam de Savatia cum appendiciis suis, quemadmodum à venerabili fratre nostro C. Valentinensi Episcopo, antequam Romanæ Ecclesiæ inobediens existeret, cum consensu totius Capituli sui vobis rationabiliter concessa est, et scripto suo firmata, vobis nihilominus auctoritate Apostolica confirmamus. Si quis autem hujus nostræ concessionis paginam sciens, contra eam venire tentaverit, secundò tertióve commonitus, nisi peccatum suum congrua satisfactione correxerit, indignationem omnipotentis Dei, et beatorum Petri et Pauli Apostolorum ejus incurrat, atque in extremo examine districtæ ultioni subjaceat. Datum trans Tiberim XV. Kal. Martii.]